****

**Službeni glasnik**

**Općine Antunovac**

|  |  |  |
| --- | --- | --- |
| Godina XVI | Antunovac, 23.08.2010. godine | Broj 6 |

***S A D R Ž A J***

***AKTI OPĆINSKOG VIJEĆA\_\_\_\_\_\_\_\_\_\_\_Str.***

1. Zaključak o prihvaćanju Izvješće o stanju u prostoru Općine Antunovac i IZVJEŠĆE O STANJU U PROSTORU OPĆINE ANTUNOVAC……………129
2. Odluka o obvezatnom korištenju komunalne usluge održavanja čistoće u dijelu koji se odnosi na skupljanje i odvoz komunalnog otpada na području Općine Antunovac……………………………141
3. Odluka o prirezu porezu na dohodak Općine Antunovac……………...……144
4. Odluka povodom razmatranja zamolbi LD „Jarebica“ Antunovac……………144

***AKTI OPĆINSKOG NAČELNIKA\_\_\_\_\_ \_Str.***

1. Odluka povodom razmatranja zamolbe ženskog odbojkaškog kluba „Antero“ Antunovac……………………………145
2. Odluka o nagrađivanju odlučnih učenika OŠ Antunovac……………………….145
3. Odluka o nabavi usluge košenja kanala u Antunovcu i Ivanovcu……………….146
4. Odluka o nabavi usluge isporuka i montaža guma za kombi vozilo….…..146
5. Odluka o nabavi usluge planiranje zemlje i uređenje javne površine…………….147
6. Odluka o nabavi usluge izrade dokumentacije za legalizaciju zgrade NK Vitez Antunovac i parcelaciju……….148
7. Odluka o nabavi usluge saniranje objekata na željezničkoj stanici……..148
8. Odluka o nabavi usluge opremanje Dječjeg vrtića Mali Princ u Ivanovcu.149
9. Odluka o obročnom plaćanju komunalnog doprinosa…………………………….149
10. Odluka o nabavi usluge redizajn Web stranice za promidžbu „Gospodarske zone Antunovac“………………………….150
11. Odluka o nabavi usluge izrade brošura za promidžbu „Gospodarske zone Antunovac“…………………………..151
12. Odluka o nabavi usluge izrade Izvedbenog projekta rekonstrukcije zavoja na Županijskoj cesti Ž 4089 u naselju Ivanovac……………………..151
13. Odluka o nabavi usluge izrade čestitki za Uskrs…………………………………152
14. Odluka o nabavi usluge izrade Drvena eko ploča „Stepski sokol“……………153
15. Odluka o nabavi usluge izrade Video spota za promidžbu „Gospodarske zone Antunovac“…………………………..153
16. Odluka o nabavi usluge izrade tiska i lijepljenja jumbo plakata za promidžbu „Gospodarske zone Antunovac“…….154
17. Odluka o nabavi opreme za vanjsku hidrantsku mrežu Hrvatskog doma Ivanovac……………………………..155

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

124.

Temeljem članka 47. Zakona o prostornom uređenju i gradnji („Narodne novine“ 76/07 i 38/09) i članka 32. Statuta Općine Antunovac («Službeni glasnik Općine Antunovac» broj 3/09), Općinsko vijeće Općine Antunovac donijelo je na svojoj 16. sjednici održanoj 15. srpnja 2010. godine

ZAKLJUČAK

**o prihvaćanju Izvješća o stanju u prostoru**

**Općine Antunovac**

Članak 1.

Općinsko vijeće prihvaća Izvješće o stanju u prostoru Općine Antunovac, pripremljeno u tvrtci „Heksagram“ d.o.o. Osijek, Gornjodravska obala 90a.

Članak 2.

Izvješće o stanju u prostoru Općine Antunovac bit će objavljeno u „Službenom glasniku Općine Antunovac“.

Članak 3.

Ovaj Zaključak stupa na snagu danom donošenja i bit će objavljen u „Službenom glasniku Općine Antunovac“.

KLASA: 350-01/10-01/05

###### URBROJ: 2158/02-01-10-4

U Antunovcu, 15.07.2010. godine

Predsjednica Općinskog vijeća

Ana Mišević

**IZVJEŠĆE O STANJU U PROSTORU**

**OPĆINE ANTUNOVAC**

**S A D R Ž A J:**

|  |  |
| --- | --- |
| **1.** | **OPĆE ODREDBE** |
|  |  |
| **2.** | **ANALIZA STANJA I TRENDOVA PROSTORNOG RAZVOJA** |
|  |  |
|  | 2.1. OPĆE ZNAČAJKE PODRUČJA OPĆINE ANTUNOVAC |
|  | 2.1. 1. Teritorijalni ustroj |
|  | 2.1. 2. Stanovništvo  2.1. 3. Naselja |
|  | 2.2. STANJE I TRENDOVI PROSTORNOG RAZVOJA |
|  |  |
| **3.** | **ANALIZA PROVOĐENJA DOKUMENATA PROSTORNOG UREĐENJA** |
|  |  |
|  | 3.1. Pokrivenost područja Općine Antunovac prostornim planovima |
|  | 3.2. Nedostaci prostornih planova |
|  |  |
| **4.** | **PRIKAZ OSTVARIVANJA PROGRAMA MJERA ZA UNAPREĐENJE STANJA U PROSTORU ZA PRETHODNO RAZDOBLJE** |
|  | 4.1. Dokumenti prostornog uređenja  4.2. Projektna dokumentacija  4.3. Prometnice, komunalna infrastruktura, javne površine i groblja |
| **5.** | **OPĆA OCJENA STANJA U PROSTORU - TEMELJNI PROBLEMI** |
|  |  |
|  | 5.1. Razvojni problemi |
|  | 5.2. Demografski problemi |
|  | 5.3. Ekološki problemi |
|  | 5.4. Infrastruktura |
| **6.** | **PRIJEDLOZI ZA UNAPREĐENJE PROSTORNOG RAZVOJA** |
|  | 6.1. IZRADA PROSTORNIH PLANOVA  6.1.1. Potreba izrade izmjena i dopuna postojećih prostornih planova  6.1.2. Potreba izrade novih prostornih planova |
|  | 6.2. STAVLJANJE PLANOVA VAN SNAGE |
|  | 6.3. IZRADA I PRIBAVLJANJE PODATAKA I STRUČNIH PODLOGA |
|  | 6.4. SADRŽAJ PROSTORNIH PLANOVA |
|  | 6.5. DONOŠENJE PROSTORNIH PLANOVA |
| **7.** | **UREĐENJE GRAĐEVINSKOG ZEMLJIŠTA**  7.1. PROGRAM UREĐENJA GRAĐEVINSKOG ZEMLJIŠTA ZA IZGRADNJU  7.2. IZGRADNJA KOMUNALNIH INSTALACIJA, OBJEKATA  I UREĐAJA KOMUNALNE I ZAJEDNIČKE POTROŠNJE |
| **8.** | **ZAVRŠNE ODREDBE** |

**1. OPĆE ODREDBE**

Izvješće o stanju u prostoru Općine Antunovac (u daljnjem tekstu: Izvješće) izrađuje se temeljem članka 47. [Zakona o prostornom uređenju i gradnji (NN 76/07, 38/09)](http://www.webgradnja.hr/regulativa/zakon-o-prostornom-uredenju-i-gradnji-nn-76-07/31/) kao četverogodišnji dokument praćenja stanja u prostoru.

Sukladno Zakon[u](http://www.webgradnja.hr/regulativa/zakon-o-prostornom-uredenju-i-gradnji-nn-76-07/31/), Izvješće sadrži:

- analizu stanja i trendova prostornog razvoja na temelju obveznih prostornih pokazatelja o stanju u prostoru,

- analizu provođenja dokumenata prostornog uređenja i drugih dokumenata

- ocjenu stanja i prijedloge za unapređenje prostornog razvoja s planom aktivnosti i prijedlogom prostornih pokazatelja za naredno razdoblje.

Izvješće u prikazu ostvarivanja Programa mjera za unapređenje stanja u prostoru za prethodno četverogodišnje razdoblje od svibnja 2006. do svibnja 2010. godine ("Službeni glasnik" Općine Antunovac br. 2/2006) sadrži analizu provođenja dokumenata prostornog uređenja i drugih dokumenata, ocjenu provedenih mjera i njihove učinkovitosti na svrhovito gospodarenje prostorom, na zaštitu vrijednosti prostora i okoliša i druge elemente od važnosti za prostor za koji se izrađuje.

Prijedlozi za unapređenje prostornog razvoja s planom aktivnosti za naredne četiri godine procjenjuju potrebu izrade novih i izmjene i dopune postojećih dokumenata prostornog uređenja, ili njihovo stavljanje van snage, potrebu pribavljanja podataka i stručnih podloga za njihovu izradu te druge mjere od značaja za izradu i donošenje tih dokumenata.

Program mjera se donosi se za naredno četverogodišnje razdoblje odnosno za period srpanj 2010 - srpanj 2014. godine.

**2. ANALIZA STANJA I TRENDOVA PROSTORNOG RAZVOJA**

**2.1. OPĆE ZNAČAJKE PODRUČJA OPĆINE ANTUNOVAC**

***2.1.1. Teritorijalni ustroj***

Prema Zakonu o područjima županija, gradova i općina u Republici Hrvatskoj ("Narodne novine", br. 86/06) ), prostor Općine Antunovac obuhvaća područje naselja Antunovac i Ivanovac i iznosi 57,26 km2. Njen udio u površini Županije iznosi 1,4 %.

***2.1.2. Stanovništvo***

Prema Popisu stanovništva i stanova 2001. godine (koji se odnosi na teritorijalni ustroj Republike Hrvatske prema stanju na dan 31. ožujka 2001. godine), ukupan broj stanovnika na području Općine Antunovac iznosio je 3.559 (što čini 1,08 % stanovništva Osječko-baranjske županije), a kućanstava 1.129. Prosječna je veličina kućanstva 3,1 stanovnik.

Unutar statističkih granica, gustoća naseljenosti je 2001. godine iznosila:

- Antunovac: 60,6 stanovnika/km2

- Ivanovac: 65,0 stanovnika/km2.

***2.1.3. Naselja***

Prostornim planom uređenja Općine Antunovac utvrđena su građevinska područja naselja Antunovac (s izdvojenim građevinskim područjem Seleš i Josipin Dvor) površine 211,94 ha i Ivanovac površine 188,64 ha. Obzirom na veličinu izgrađenoga dijela građevinskoga područja (u Antunovcu on čini 61,1%, a u Ivanovcu 47,2 %), za razvoj naselja dugoročno su osigurani prostorni preduvjeti.

Planom je utvrđeno i građevinsko područje Gospodarske zone Antunovac (brutto površina s prometnim i infrastrukturnim koridorima 14,18 ha) te građevinsko područje deponije komunalnog i inertnog otpada površine 67,61 ha.

**2.2. STANJE I TRENDOVI PROSTORNOG RAZVOJA**

Prema Strategiji prostornog uređenja Republike Hrvatske, prostor Općine Antunovac se nalazi u problemskoj cjelini ratom zahvaćenih područja, za koje je temeljna odrednica stvaranje osnova za povratak stanovništva i obnovu. Prostor aktivnosti i uređenja naselja planski su dimenzionirana prema predratnom broju stanovnika prema popisu iz 1991. godine, a nesklad između broja stanovnika i broja povratnika u prvoj etapi i ukupnog kapaciteta prostora je osnov za planiranje etapnosti realizacije. S tim u skladu, računa se da će planske 2015. godine, na području Općine živjeti 4.246 stanovnika.

Prostorni plan Osječko-baranjske županije („Županijski glasnik“ Osječko-baranjske županije br 1/02, 4/10), za područja koja su bila okupirana do 1998. godine postavlja kao cilj da do kraja planskoga razdoblja dostignu broj stanovnika iz 1991. godine. Pri tome se polazi od pretpostavke da će se razvojem policentrične mreže naselja i disperzijom gospodarskih sadržaja stvoriti uvjeti za razvoj općinskih i lokalnih središta. Prema, ovim Planom definiranom, stupnjevanju i strukturi središnjih naselja, Antunovac je planiran kao veće lokalno (inicijalno razvojno) središte, a Ivanovac kao manje lokalno (inicijalno razvojno) središte.

Razvojem prometnog i infrastrukturnih sustava Osječko-baranjska županija bi se trebala naći u središtu osovina urbanizacije na regionalnim, međuregionalnim i međunarodnim pravcima, s naglaskom na međunarodni cestovni koridor Budimpešta - Osijek - Ploče.

Općina Antunovac donošenjem potrebnih dokumenata prostornog uređenja, i drugih dokumenata utvrđenih zakonom, osigurava učinkovitost prostornog uređenja i kontinuirano provođenje politike prostornog uređenja sukladno Programu prostornog uređenja Republike Hrvatske.

Donošenjem Prostornog plana uređenja Općine i njegovim provođenjem, Općina Antunovac je započela sustavno stvarati prostorne i sve druge uvjete za gospodarski i društveni razvitak na osnovi valorizacije svog položaja u odnosu na županijsko središte Osijek i postojeće i planirane prometne i infrastrukturne koridore.

U pogledu gospodarskog razvitka bit će detaljno analiziran dosadašnji razvoj i razmještaj gospodarskih kapaciteta. Uvažavajući nove društveno-gospodarske odnose i tržišne zakonitosti planirat će se prostorni razvitak primjeren tim odnosima i zakonitostima, imajući u vidu da osnovu za razvitak gospodarskih zona omogućuje, osim povoljnog položaja u prometnom sustavu i kvalitetna infrastruktura.

Prema Prostornome planu uređenja Općine Antunovac, prostorna struktura Općine određena je namjenom i načinom korištenja prostora, prvenstveno njegovih prirodnih potencijala, te razvojem naselja i infrastrukturnih sustava.

Osnovni cilj u formiranju prostorne strukture je:

* racionalno korištenje prirodnih potencijala i razvijanja stvorene strukture na način održivoga razvoja, odnosno razvoja usklađenoga s mogućnostima, ograničenjima i obvezama zaštite prostora.

U planiranju razvoja prostorne strukture Općine polazi se od slijedećih opredjeljenja:

- očuvanje vrijednoga poljoprivrednoga zemljišta ograničavanjem širenja građevinskih područja i grupiranjem infrastrukture u jedinstvene koridore,

- zadržavanje i povećanje šumskih površina pošumljavanjem neobrasloga šumskog zemljišta,

- smanjenje disperzne stambene izgradnje na pustarama i ekonomijama stambenim zbrinjavanjem toga stanovništva u postojećim naseljima,

- dimenzioniranje građevinskih područja sukladno realnim potrebama razvoja i racionalno korištenje građevinskog zemljišta.

Planom se predviđa da će razvoj gospodarstva biti vezan uz resursne osnove, geoprometni položaj i mogućnosti dotoka kapitala.

Opći cilj prostorno-gospodarskoga razvoja Općine u dugoročnome razdoblju je optimalno i racionalno korištenje prostora u proizvodne svrhe (postići bolje korištenje prirodnih resursa osobito poljoprivrednoga zemljišta, gospodarsku strukturu upotpuniti proizvodnim djelatnostima, iskoristiti povoljan geoprometni položaj, poticati razvoj obiteljskih gospodarstava).

Mogućnosti razvoja naselja su dobre obzirom na blizinu županijskoga središta Osijeka i na visoku razinu komunalne opremljenosti. Razvoj naselja usmjerava se u pravcu unapređenja uvjeta života kvalitetnom unutarnjom organizacijom, osobito s gledišta razmještaja funkcija i pokrivenosti prostora potrebnom komunalnom infrastrukturom.

Dokumentima prostornog uređenja na području Općine i nadalje će se utvrđivati svrhovita organizacija korištenja i namjena površina, te mjere i smjernice za uređenje i zaštitu prostora.

Detaljnim planovima uređenja i urbanističkim planovima uređenja usklađivati će se globalna prostorna rješenja s osobitostima prostora (mikrocjelina), naročito na novim lokacijama, područjima. Pri tome će se uvažavati i opravdani zahtjevi vlasnika i korisnika prostora.

**3. ANALIZA PROVOĐENJA DOKUMENATA PROSTORNOG UREĐENJA**

***3.1. Pokrivenost područja Općine Antunovac dokumentima prostornog uređenja***

Dokumenti prostornog uređenja višeg reda:

* Strategija prostornog uređenja Republike Hrvatske, (Zastupnički dom Sabora donio ju je na sjednici održanoj 27. lipnja 1997. godine)
* Program prostornog uređenja Republike Hrvatske ("Narodne novine" br. 50/99)
* Prostorni plan Osječko-baranjske županije ("Županijski glasnik" Osječko-baranjske županije br. 1/02, 4/10)

Dokumenti prostornog uređenja na području Općine:

* Prostorni plan Općine Antunovac ("Službeni glasnik" Općine Antunovac br. 3/2005)
* Provedbeni urbanistički plan dijela naselja Antunovac Tenjski ("Službeni glasnik" Općine Osijek br. 11/1988)
* Detaljni plan uređenja „Gospodarska zona Antunovac“ ("Službeni glasnik" Općine Antunovac br. 2/2007)
* Detaljni plan uređenja „Središte Antunovac“ ("Službeni glasnik" Općine Antunovac br. 5/2007)

***3.2. Nedostaci prostornih planova***

Općinsko vijeće Općine Antunovac donijelo je Odluku o izradi Izmjena i dopuna Prostornog plana Općine Antunovac. Pored potreba usklađivanja s Izmjenama i dopunama Prostornog plana Osječko-baranjske županije i usklađivanja sa Zakonom o prostornom uređenju i gradnji, izmjene i dopune Plana uključuju i:

* preispitivanje granica građevinskog područja naselja Antunovac i Ivanovac te izdvojenih građevinskih područja Josipin Dvor, Seleš i Gospodarske zone Antunovac;
* određivanje obveze izrade i područja obuhvata planova užih područja (urbanističkih planova uređenja),
* određivanje lokacije za odlagalište građevinskog otpada,
* određivanje uvjeta za izgradnju postrojenja koja koriste obnovljive izvore energije,
* usklađivanje sa zahtjevima Ministarstva kulture u vezi zaštite prirode i ekološke mreže.

Za očekivati je da se i u naredne četiri godine uoče pojedini nedostaci, odnosno da se neka rješenja iz Plana preispitaju, ili u planovima višega reda drugačije riješe. To se prvenstveno odnosi na rješenja prometnog, ali i elektroenergetskog i vodnogospodarskog sustava te na građevinska područja.

Obzirom na specifičnost prometnih i drugih infrastrukturnih koridora, koji okružuju naselja, a koji su dio cjelovitog sustava, moguće je da tijekom provođenja promjene parametri na temelju kojih su oni utvrđeni.

Tijekom provođenja izrađenih detaljnih urbanističkih planova koji nisu rađeni za poznate korisnike prostora s detaljnijim pokazateljima u smislu oblika, veličine i namjene građevnih čestica ukazuje se potreba za njihovim izmjenama u tome smislu.

Detaljni plan uređenja uređenja „Gospodarska zona Antunovac“ utvrđuje oblik i veličinu građevnih čestica, odnosno parcelaciju koja može biti ograničavajući činitelj u njenoj potpunoj realizaciji. Stoga se, nakon što pristupi uređenju građevinskog zemljišta, planira stavljanje ovoga plana van snage.

Osim toga potrebno je utvrditi i poteze i područja intenzivnije izgradnje uz već izgrađene dijelove oba naselja, kako bi ulaganje u prometnu i komunalnu infrastrukturu bilo što racionalnije.

Sukladno čl. 75. Zakona o prostornom uređenju i gradnji, za te je neizgrađene i komunalno neopremljene dijelove građevinskog područja oba naselja (površine veće od 5.000 m2) potrebno donijeti urbanističke planove uređenja. Urbanistički plan uređenja detaljnije određuje prostorni razvoj naselja ili dijela naselja s osnovom prostornih i funkcionalnih rješenja, uvjeta i oblikovanja pojedinih prostornih cjelina naselja.

**4. PRIKAZ OSTVARIVANJA PROGRAMA MJERA ZA UNAPREĐENJE STANJA U PROSTORU ZA PRETHODNO RAZDOBLJE**

Program mjera za unapređenje stanja u prostoru Općine Antunovac za proteklo razdoblje ("Službeni glasnik" Općine Antunovac br. 2/06) sadrži procjenu potrebe izrade novih, odnosno izmjene i dopune važećih prostornih planova. U odnosu na aktivnosti predviđene Programom mjera za unapređenje stanja u prostoru ostvareno je slijedeće:

4.1. Dokumenti prostornog uređenja

Izrađeni su i doneseni slijedeći dokumenti prostornog uređenja:

* Detaljni plan uređenja „Gospodarska zona Antunovac“ ("Službeni glasnik" Općine Antunovac br. 2/2007)
* Detaljni plan uređenja „Središte Antunovac“ ("Službeni glasnik" Općine Antunovac br. 5/2007).

4.2. Projektna dokumentacija

Izrađena je kompletna projektna dokumentacija za prometnice i komunalnu infrastrukturu Gospodarske zone Antunovac

* idejni projekt s ishođenom lokacijskom dozvolom
* glavni projekt s ishođenom potvrdom.

4.3. Prometnice, komunalna infrastruktura, javne površine i groblja

U proteklom razdoblju (2006-2010.), u svrhu uređenja građevinskog zemljišta za zamjensku izgradnju obiteljskih kuća iz programa obnove, intenzivno su izvođeni radovi na gradnji prometnica i komunalne infrastrukture na lokacijama u dijelovima naselja: Rudine-Ivanovac, Salaš-Antunovac i Josipin dvor.

Na području Općine, izvedeni su slijedeći radovi na prometnicama, komunalnoj infrastrukturi, javnim površinama i grobljima:

*Prometnice*

U razdoblju 2006-2010. godine izvršena je rekonstrukcija nerazvrstanih cesta u naselju Antunovac:

|  |  |
| --- | --- |
| LOKACIJA | REKONSTRUKCIJA |
| Ulica Petra Svačića  Ulica Petefi Šandora | 510 (š=3,0 m)  210 (š=3,5 m) |
| UKUPNO: | 720,0 m |

U naselju Antunovac izgrađene su pješačke staze širine 1,2 m u slijedećim ulicama:

|  |  |
| --- | --- |
| LOKACIJA | IZGRADNJA |
| Ulica Hrvatske Republike  Ulica kralja Zvonimira  Ulica N.Š. Zrinskog  Školska i Kolodvorska  Josipin Dvor | 996,0 m  400,0 m  97,00 m  695,0 m  258,0 m |
| UKUPNO: | 2.446,0 m |

*Vodoopskrbna mreža*

Vodoopskrbna je mreža građena u dijelovima naselja iz programa obnove. U dijelu naselja Antunovac, Salaš, u ulicama Školskoj i Kolodvorskoj izgrađeno je 790 m, a u Ulici Josipin Dvor 480 m vodoopskrbne mreže.

U Ivanovcu, u ulicama Hrvatskih branitelja i Franje Tuđmana izgrađeno je 2.650 m vodoopskrbne mreže.

*Kanalizacija*

Izgrađen je tlačni kanalizacijski cjevovod Antunovac-Ivanovac u dužini oko 1.600 m.

Izgrađen je dio kolektorske mreže dijela naselja Ivanovac na zapadnoj strani Duge ulice (2.350 m) i Čepinskoj ulici /500,0 m), bez prepumpnih stanica.

*Elektroenergetska mreža i javna rasvjeta*

Izgrađena je nova NN mreža u naselju Antunovac:

- Mirna ulica u dužini 70 m i

- Ulica Tina Ujevića u dužini od 150 m.

Mreža javne rasvjete je dograđena u ulicama Tina Ujevića u dužini od 150 m i Josipin Dvoru u dužini od 250 m.

*Plinoopskrba*

Plinoopskrbna je mreža građena u dijelovima naselja iz programa obnove. U dijelu naselja Antunovac, Salaš, u ulicama Školskoj i Kolodvorskoj izgrađeno je 600 m , a u Ulici Josipin Dvor 350 m plinoopskrbne mreže.

U Ivanovcu, u Ulici Hrvatskih branitelja izgrađeno je 1.000 m, a u Ulici Franje Tuđmana 1.500 m plinoopskrbne mreže.

U Ulici Tina Ujevića, u Antunovcu, izgrađeno je 150 m mreže.

*Telekomunikacijska mreža*

Telekomunikacijska je mreža građena u dijelovima naselja iz programa obnove. U dijelu naselja Antunovac, Salaš, u ulicama Školskoj i Kolodvorskoj izgrađeno je 600 m, a u Ulici Josipin Dvor 350 m telekomunikacijske mreže.

U Ivanovcu, u ulicama Hrvatskih branitelja i Franje Tuđmana izgrađeno je 2.350 m telekomunikacijske mreže.

*Groblja*

Na groblju u Antunovcu rekonstruiran je središnji plato s pristupnim stazama, obloženih opločnjacima u površini od oko 320 m2. Također su izgrađene pješačke staze do grobnih mjesta, u površini oko 250 m2.

Na groblju u Ivanovcu izgrađena je servisna cesta površine 230 m2, staza s opločnjacima površine 100 m2 i pješačke staze do grobnih mjesta, u površini oko 210 m2.

*Zelene površine*

U uličnim su koridorima svih naselja sađeni drvoredi. U Antunovcu je, u ulicama Školskoj, Kolodvorskoj, Kralja Zvonimira, Braće Radić i Hrvatske Republike, zasađeno oko 1.850 m drvoreda. U Držaničkoj i središnjem dijelu Duge ulice u Ivanovcu, zasađeno je oko 600 m drvoreda.

**5. OPĆA OCJENA STANJA U PROSTORU - TEMELJNI PROBLEMI**

***5.1. Razvojni problemi***

Poljoprivredne površine na području Općine Antunovac zastupljene su s 5.305 ha i čine 92,6% ukupnog teritorija Općine. Još uvijek značajni dio tih površina nije razminiran što onemogućava iskorištavanje najznačajnijeg prirodnog potencijala Općine, a u velikoj mjeri čini i sigurnosni problem. Stoga je i zainteresiranost za izgradnju gospodarskih građevina izvan građevinskog područja u svrhu primarne poljoprivredne proizvodnje umanjena, iako je ovo područje u prošlosti bilo izmreženo pustarama i salašima koji su činili veliki gospodarski potencijal.

Nedostatak uređenog građevinskog zemljišta za izgradnju građevina proizvodne i poslovne namjene rješava se skorim uređenjem gospodarske zone.

***5.2. Demografski problemi***

Stanovništvo Općine Antunovac, iako u cijelosti prognano za vrijeme Domovinskoga rata, većim se dijelom vratilo u svoja naselja. Dovršena je izgradnje tri naselja s zamjenskim obiteljskim kućama za stanovnike s pustara, što čini završnu fazu obnove i povratka stanovništva.

Po dobnoj strukturi iz 2001. godine, stanovništvo je (iako po tipu „staro“) još uvijek zadržalo vitalnost, čemu prilog govori i pozitivan prirodni priraštaj.

Stoga se ocjenjuje da postoje preduvjeti za daljnji pozitivan demografski razvitak.

***5.3. Ekološki problemi***

Oba naselja Općine uključena su u sustav organiziranoga prikupljanja i uklanjanja komunalnog otpada grada Osijeka, koji se odvozi na odlagalište komunalnog otpada „Lončarica“. Procjenjuje se kako godišnja količina prikupljenoga otpada iznosi oko 1.400 m2. Organizirano prikupljanja krupnog otpada je povremeno, a nema ozbiljnijeg prikupljanja sekundarnih sirovina.

Na području Općine planirana je deponija komunalnog i inertnog otpada i za nju utvrđeno građevinsko područje površine 67,61 ha. Na odlagalištu se mogu graditi sve građevine za prikupljanje, razvrstavanje, obradu i skladištenje komunalnog i ostalog neopasnog i inertnog otpada i prateći sadržaji.

Nema podataka o kakvoći zraka i eventualnim onečišćenjima.

Izvori buke na području Općine su:

- Državna cesta D 518 (Osijek D 2-Jarmina D 46) koja prolazi i kroz naselje Antunovac.

***5. 4. Infrastruktura***

Plinska mreža u naseljima je u cijelosti izgrađena i omogućava priključak svim domaćinstvima. Stanje distribucijske elektroenergetske mreže, u potpunosti obnovljene nakon rata, je dobro.

Oba naselja imaju izgrađenu vodoopskrbnu mrežu koja je dio šireg sustava grada Osijeka. Sustav za odvodnju otpadnih voda je u potpunosti realiziran u naselju Antunovac, dok u naselju Ivanovac predstoji njegovo dovršenje.

Sustav uređenja vodotoka i zaštite od poplava (obnovljen iza rata) funkcionira na zadovoljavajući način. Sanacija sustava za melioracijsku odvodnju, koji je značajno oštećen tijekom Domovinskoga rata, još traje. Sustav navodnjavanja ne postoji.

U narednom se razdoblju planira opremanje građevinskog zemljišta prometnom i komunalnom infrastrukturom na područjima Prostornim planom uređenja Općine predviđenim za intenzivnu izgradnju:

- gospodarske zone „Antunovac“

- središta naselja Antunovac.

**6. PRIJEDLOZI ZA UNAPREĐENJE PROSTORNOG RAZVOJA**

**6.1. IZRADA PROSTORNIH PLANOVA**

***6.1.1. Potreba izrade izmjena i dopuna postojećih planova***

U idućem četverogodišnjem razdoblju postoji mogućnost da se ukaže potreba izmjena i dopuna:

- Prostornog plana uređenja Općine Antunovac,

- Detaljnog plana uređenja „Središte Antunovac“.

***6.1.2. Potreba izrade novih planova***

U narednom četverogodišnjem razdoblju pristupit će se pripremama za izradu i(ili) izradi slijedećih urbaninstičkih planova uređenja.

A/ U naselju Antunovac:

1. Urbanistički plan uređenja Mirna
2. Urbanistički plan uređenja uz Ulicu Tina Ujevića
3. Urbanistički plan uređenja kod škole
4. Urbanistički plan uređenja uz željezničku prugu
5. Urbanistički plan uređenja Gospodarske zone Antunovac

B/ U naselju Ivanovac:

1. Urbanistički plan uređenja Stadionsko naselje
2. Urbanistički plan uređenja Duga ulica
3. Urbanistički plan uređenja Oranice

Obuhvat navedenih urbanističkih planova uređenja utvrdit će na kartografskim prikazima Izmjena i dopuna Prostornog plana Općine Antunovac, koje su u tijeku.

**6.2. STAVLJANJE POSTOJEĆIH PLANOVA VAN SNAGE**

U narednom četverogodišnjem periodu provesti će se postupak stavljanja van snage slijedećih provedbenih dokumenata prostornoga uređenja:

- Detaljnog plana uređenja „Gospodarska zona Antunovac“

- Provedbenog urbanističkog plana dijela naselja Antunovac Tenjski.

**6.3. IZRADA I PRIBAVLJANJE PODATAKA I STRUČNIH PODLOGA**

Za potrebe izrade i donošenja novih planova sustavno će se pribavljati i izrađivati:

- kartografske i geodetsko-katastarske osnove

- studije, programi, idejna rješenja i druga odgovarajuća dokumentacija

- podaci o vlasništvu zemljišta i građevina

- podaci o predviđenom razvitku u prostoru

- drugi podaci i dokumentacija od interesa za sustav prostornog uređenja.

Za potrebe izrade dokumenata prostornog uređenja pribavit će se ili izraditi:

1. Topografsko-katastarski planovi u odgovarajućem mjerilu za potrebe izrade urbanističkih planova uređenja;
2. Druge katastarsko-geodetske osnove potrebne za izvršenje zadataka iz oblasti prostornog uređenja
3. Ostali podaci i studije u funkciji izrade prostornih planova (prema potrebi).

**6.4. SADRŽAJ PROSTORNIH PLANOVA**

Sadržaj, mjerila kartografskih prikaza prostornih planova, obvezni brojčani i grafički prostorni pokazatelji, plansko znakovlje i standard elaborata koji se primjenjuju u izradi prostornih planova detaljno su određeni [Zakonom o prostornom uređenju i gradnji (NN 76/07, 38/09)](http://www.webgradnja.hr/regulativa/zakon-o-prostornom-uredenju-i-gradnji-nn-76-07/31/) i *Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova ("NN" 106/98, 39/04. 45/04 i 163/04).*

**6.5. DONOŠENJE PROSTORNIH PLANOVA**

Način i postupak donošenje dokumenata prostornog uređenja i njihovih izmjena i dopuna i to:

- odluka o izradi prostornog plana,

- zahtjev za izradu prostornog plana,

- način pribavljanja stručnih podloga,

- prijedlog za izradu prostornog plana,

- sudjelovanje u izradi prostornog plana,

- prethodna rasprava,

- nacrt i prijedlog prostornog plana,

- objava javne rasprave, posebna obavijest o javnoj raspravi i javna rasprava, javni uvid i javno izlaganje, način sudjelovanja u javnoj raspravi, izvješće i sadržaj izvješća o javnoj raspravi, obavijest sudionicima javne rasprave i vlasnicima nekretnina,

- izrada konačnog prijedloga prostornog plana s mišljenjem nadležnih tijela,

- suglasnost župana na prostorne planove lokalne razine i

- donošenje dokumenta prostornog uređenja,

utvrđeni su [Zakonom o prostornom uređenju i gradnji (NN 76/07, 38/09)](http://www.webgradnja.hr/regulativa/zakon-o-prostornom-uredenju-i-gradnji-nn-76-07/31/).

**7. UREĐENJE GRAĐEVINSKOG ZEMLJIŠTA**

7.1. PROGRAM UREĐENJA GRAĐEVINSKOG ZEMLJIŠTA ZA IZGRADNJU

Program pripreme građevinskog zemljišta za period 2006-2010. godinu utvrđuje zadatke u postupku pripreme zemljišta za izgradnju stambenih, javnih i društvenih, poslovnih i proizvodnih i drugih građevina i prostora.

Prema Zakonu o vlasništvu i drugim stvarnim pravima (NN br. 91/96, 68/98, 137/99, 22/00, 73/00, 114/01, 79/06, 141/06, 146/08 i 38/09) i [Zakonom o prostornom uređenju i gradnji (NN 76/07, 38/09)](http://www.webgradnja.hr/regulativa/zakon-o-prostornom-uredenju-i-gradnji-nn-76-07/31/), uređenje građevinskog zemljišta obveza je jedinica lokalne samouprave.

Uređenje građevinskog zemljišta obuhvaća sljedeće radnje i radove:

- osiguranje sredstava za uređenje građevinskog zemljišta u proračunu jedinice lokalne samouprave i iz drugih izvora,

- pribavljanje projekata i druge dokumentacije, rješavanje imovinskopravnih odnosa u skladu s ovim Zakonom i posebnim zakonom i ishođenje akata potrebnih za provedbu radova u svrhu uređenja građevinskog zemljišta,

- građenje u svrhu proširenja i/ili poboljšanja komunalne i druge infrastrukture sukladno posebnim propisima, ako ovim Zakonom nije određeno drukčije,

- sanaciju terena (odvodnjavanje, izravnavanje, osiguranje zemljišta i sl.),

- poticanje i organizaciju suradnje u svrhu koordinacije gradnje pravnih osoba s javnim ovlastima i drugih subjekata u čijem je djelokrugu prema posebnim propisima građenje građevina prometne, elektroopskrbne i telekomunikacijske infrastrukture te zdravstvenih, obrazovnih, upravnih i drugih javnih građevina potrebnih za život i rad u jedinici lokalne samouprave.

**Program uređenja građevinskog zemljišta**, obzirom na period koji je obuhvaćen je orijentacijski i temelji se na sada raspoloživim podacima. Područja pripreme mogu se podijeliti prostorno u tri skupine:

* područja obuhvaćena detaljnim planovima uređenja i
* područja obuhvaćena urbanističkim planovima uređenja
* ostala područja naselja.

Građenje objekata i uređaja komunalne infrastrukture obuhvaća:

1. opskrbu pitkom vodom
2. odvodnju i pročišćavanje otpadnih voda
3. opskrbu plinom
4. javne površine
5. nerazvrstane ceste
6. groblja
7. deponije otpada.

Navedene djelatnosti se financiraju iz:

1. Komunalnog doprinosa
2. Proračuna jedinice lokalne samouprave
3. Donacija
4. Drugih izvora utrženih posebnim propisima
5. Cijene komunalne usluge.

**Program održavanja objekata i uređaja komunalne** infrastrukture financira se iz:

* komunalne naknade,
* proračuna,
* donacija i
* drugih izvora.

Program se odnosi na slijedeće djelatnosti:

* odvodnju atmosferskih voda,
* održavanje čistoće u dijelu koji se odnosi na čišćenje javnih površina,
* održavanje nerazvrstanih cesta,
* održavanje groblja.

Održavanje objekata i uređaja komunalne infrastrukture koji poboljšavaju komunalni standard i unapređuju zaštitu čovjekove okoline kontinuirani je i trajni zadatak.

Da bi se program izvršio nužno je poticati:

* izgradnju sustava formiranja komunalnih potreba iz realne cijene komunalnih usluga
* kontinuirano osiguravati financijska sredstva za građenje i održavanje objekata i uređenja komunalne infrastrukture iz drugih izvora
* komunalnu naknadu valorizirati u skladu s porastom ostalih rashoda koji se financiraju iz komunalne naknade.

Program korištenja sredstava komunalne naknade i komunalnog doprinosa izrađuje se temeljem sagledanih potreba investitora objekata i uređaja komunalne infrastrukture koji se namjeravaju graditi ili su u izgradnji.

7.2. IZGRADNJA KOMUNALNIH INSTALACIJA, OBJEKATA I UREĐAJA KOMUNALNE I ZAJEDNIČKE POTROŠNJE

U narednom četverogodišnjem razdoblju planira se uređenje građevinskog zemljišta (izgradnja prometnica i komunalne infrastrukture) u Gospodarskoj zoni „Antunovac“ i dijelu naselja Antunovac obuhvaćenom detaljnim planom uređenja „Središte Antunovac“. Iskazane količine radova prikazane u tablicama su orijentacijske i odnose se na dužinu trase po kojoj se ista polaže. Nisu prikazani priključci infrastrukture od naselja do zone.

Gospodarska zona Antunovac

|  |  |  |
| --- | --- | --- |
| PROMETNICE I  INFRASTRUKTURA | JM | UK. |
|
| 1. Ceste | m | 1.070 |
| 2. Parkirališta i kolni pristupi | m2 | 6.750 |
| 3. Pješačke staze | m2 | 4.230 |
| 4. Biciklistička staza | m2 | 1.475 |
| 5. Telefonska mreža | m | 1450 |
| 6. Vodovodna mreža | m | 1.850 |
| 7. Kanalizacijska mreža-sanitarna | m | 1.380 |
| 8. Kanalizacijska mreža-oborinska | m | 1.840 |
| 9. Kanalska mreža ob. odvodnje | m | 935 |
| 10. Plinska mreža | m | 1.830 |
| 11. Elektroenergetska mreža NN - trasa | m | 1.650 |
| 12. Javna rasvjeta | m | 1.820 |
| 13. Trafostanice | kom | 3 |
| 14. Priključni dalekovod KB 10(20) kv | m | 420 |

Antunovac „Središte“ (ukupne količine radova)

|  |  |  |
| --- | --- | --- |
| PROMETNICE I  INFRASTRUKTURA | JM | UK. |
|
| 1. Ceste | m | 2.400 |
| 2. Parkiralište | m2 | 6.000 |
| 3. Pješačke staze | m2 | 4.250 |
| 4. Biciklistička staza | m2 | 430 |
| 3. Telefonska mreža | m | 3.750 |
| 4. Vodovodna mreža | m | 3.750 |
| 5. Kanalizacijska mreža – sanitarna | m | 3.750 |
| 6. Kanalizacijska mreža-oborinska | m | 2.400 |
| 7. Plinska mreža | m | 3.750 |
| 8. Elektroenergetska mreža | m | 3.750 |
| 9. Javna rasvjeta | m | 2.400 |
| 10. Trafostanice | m | 2 |
| 11. Sportski park | m2 | 8.000 |

Uređenje građevinskog zemljišta na područjima obuhvaćenim urbanističkim planovima uređenja ovisit će o dinamici izrade ovih planova. Za očekivati je početak uređenja građevinskog zemljišta na bar jednoj lokaciji u svakom naselju. Time bi se usmjerio prostorni razvoj naselja na nova neizgrađena područja.

Od značajnijih projekata predviđa se izgradnja biciklističke staze od sjevernog ulaza u naselje Ivanovac do naselja Brijest, u ukupnoj dužini od oko 9,5 km.

**8. ZAVRŠNE ODREDBE**

Ovo Izvješće o stanju u prostoru stupa na snagu danom donošenja, a objavit će se u "Službenom glasniku" Općine Antunovac.

Donošenjem ovog Izvješća o stanju u prostoru prestaje važiti Program mjera za unapređenje stanja u prostoru Općine Antunovac. ("Službeni glasnik" Općine Antunovac broj 2/06).